ทองคำปิดบวก 5.9 ดอลล์
สัญญาทองคำตลาดนิวยอร์กปิดบวก 5.9 ดอลลาร์ หรือ 0.3% แตะที่ 1,763.2 ดอลลาร์/ออนซ์  นักลงทุนวิตกกังวลเกี่ยวกับการร่วงลงของตลาดหุ้นนิวยอร์ก
26 ส.ค. 2554

สัญญาทองคำตลาดนิวยอร์กปิดบวก 5.9 ดอลลาร์ หรือ 0.3% แตะที่ 1,763.2 ดอลลาร์/ออนซ์  นักลงทุนวิตกกังวลเกี่ยวกับการร่วงลงของตลาดหุ้นนิวยอร์ก
สัญญาทองคำตลาด COMEX (Commodity Exchange) ส่งมอบเดือนธ.ค.ปิดบวก 5.9 ดอลลาร์ หรือ 0.3% แตะที่ 1,763.2 ดอลลาร์/ออนซ์
นักวิเคราะห์หลายคนในตลาดทองคำนิวยอร์กระบุว่า ในช่วงเช้านั้น สัญญาทองคำร่วงลงอย่างหนักหลังจากบริษัท ซีเอ็มอี กรุ๊ป ซึ่งเป็นผู้บริหารตลาดทองคำล่วงหน้า COMEX ประกาศเพิ่มค่ามาร์จิ้น หรือเงินประกันขั้นต่ำที่นักลงทุนจะต้องวางไว้กับบริษัทโบรกเกอร์ สำหรับสัญญาทองคำล่วงหน้าในตลาด COMEX เป็น 9,450 ดอลลาร์/สัญญาทองคำ 100 ออนซ์ ซึ่งเพิ่มขึ้น 27% ซึ่งนับเป็นการประกาศขึ้นค่ามาร์จิ้นเป็นครั้งที่ 2 ในเดือนนี้ หลังจากสัญญาทองคำพุ่งขึ้นเหนือระดับ 1,900 ดอลลาร์/ออนซ์
แต่หลังจากนั้นเมื่อตลาดหุ้นนิวยอร์กและตลาดหุ้นอื่นๆในยุโรปร่วงลงอย่างหนัก นักลงทุนจึงได้ย้ายฐานการลงทุนเข้าสู่ตลาดทองคำเพื่อความปลอดภัย โดยเมื่อคืนนี้ดัชนีเฉลี่ยอุตสาหกรรมดาวโจนส์ร่วงลงกว่า 170 จุดหลังจากสหรัฐเปิดเผยจำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 20 ส.ค. เพิ่มขึ้น 5,000 ราย สู่ระดับ 417,000 ราย สวนทางกับที่นักวิเคราะห์ส่วนใหญ่คาดว่าจะลดลงมาอยู่ที่ระดับ 405,000 ราย
นอกจากนี้ นักลงทุนยังเข้าซื้อทองคำเพื่อหลีกเลี่ยงความเสี่ยงหลังจากมีกระแสคาดการณ์ในตลาดว่า เยอรมนีอาจจะเป็นประเทศถัดไปที่จะถูกลดอันดับความน่าเชื่อถือ ซึ่งการคาดการณ์ดังกล่าวได้ฉุดตลาดหุ้นเยอรมนีร่วงลงอย่างหนักด้วย